Hofbesluit oor Unisa se studentegetalle 'n 'oorwinning' | Maroela Media
Die hooggeregshof in Pretoria het 'n besluit van Unisa om sy studentegetalle vir vanjaar met 20 000 te verminder ter syde gestel nadat die EFF hom daaroor hof toe gesleep het.
Pleks van die verwagte naastenby 58 000 eerstejaarstudente wat hy sou aanvaar, het Unisa in Januarie aangekondig dié getal word na 38 000 verminder. Die aankondiging is gedoen na aanleiding van 'n raadsvergadering waartydens daar bespreek is hoe studente behoorlik ondersteun kan word om hul studies te voltooi. Die minister van hoër onderwys, Blade Nzimande, het Unisa in 'n brief opdrag gegee om sy getalle te sny.
Die raad het aangevoer die doel is om te verseker dat studente behoorlik ondersteun word en veral genoeg geld ontvang.
Unisa het in reaksie gesê hy neem kennis van die uitspraak.
"Daarna sal die nodige beraadslaging met die betrokke besluitnemingstrukture van die universiteit, asook met die minister as die eerste respondent volg om die beste weg vorentoe te vind."
Unisa het benadruk dat enige besluit in die beste belang van studente geneem sal word.
Die EFF het die besluit teen die "waansinnige" minister verwelkom: "Ons verwelkom ook die hof se besluit wat die dwase Blade Nzimande beveel om die koste van die aansoek te betaal."
Die EFF sê hy is reg bewys dat Nzimande nie die vaagste benul het hoe om 'n gesofistikeerde sektor te lei nie. Die party sê daar moet besef word dat onderwys gebruik word om 'n samelewing te ontwikkel en op te hef.
"Ons moedig die 20 000 studente aan om hul plekke by Unisa te aanvaar en hul onderrig voort te sit omdat diegene wat in die pad van hul toekoms gestaan het, verslaan is."
Die EFF sê die studente moet nou alle nodige toerusting en hulp ontvang om hul studies te begin.
Die Menseregtekommissie, as vriend van die hof, het die uitspraak as 'n oorwinning vir die verwesenliking van die reg op verdere onderrig bestempel.
"Die uitwerking van die besluit is wyd en verreikend, maar die besluit is in die eerste plek 'n belangrike stap in die hantering van die talle uitdagings en hekkies wat Suid-Afrikaanse studente in die gesig staar," het Gushwell Brooks, woordvoerder van die MRK, gesê.
"Die kommissie is verheug oor die vooruitsig dat duisende Suid-Afrikaners toegang tot hoër onderwys sal geniet."
Dankie tog my dae van swot was nog voor 94. Nou moet UNISA agteroor buig vir die EFF wat alles gratis wil he.Al swot jy ook jou bene af gaan jy nie werk kry is SA nie so as jy geen plan het oorsee of om te emigreer nie gaan jy net jou tyd en geld mors.Se dit vir die klomp.
En so sit SA met derduisende "political scientists" maar moet doktors en verpleegsters uit Kuba kry oor ons te min het. Is dit oor ons te min mense het wat doktors wil word, of is dit omdat te min mense met die potensiaal het, nie die geleentheid kry om medies te kan gaan studeer oor hulle ouers die verkeerde vel kleur is.
Gee sommer die graad daar by die hekke voor hulle kan inkom om te plunder en verwoes. Gehalte onderrig is in sy peetjie in. Demand gou free education dat dit kan rondhang in designer jeans en dan kan dit nie eers die eerste semester baasraak nie – net nog geldjies in die donker put van Everything for Free.
Ek sal net daarvan hou om te sien hoe lyk hulle uitslae.
Ek het in 5 jaar se swot by UNISA nie eenkeer nodig gehad om ondersteuning te kry nie. Ek het net met 'n lektor gepraat wanneer ek vir 'n verpligte lesing Parow toe moes gaan. die res van die goed het ek sommer self uit die handboeke en werkstukke geleer.